b"\n_START_ARTICLE_\nTauriny\xc3\xa0\n_START_SECTION_\nEtimologia\n_START_PARAGRAPH_\nExplica Joan Coromines que Tauriny\xc3\xa0 prov\xc3\xa9 del llat\xc3\xad Taurinius, amb el sufix de pertinen\xc3\xa7a -anum. El nom Taurinius est\xc3\xa0 atestat en inscripcions llatines. En el fet que mant\xc3\xa9 el diftong au, enlloc de l'habitual reducci\xc3\xb3 a o en catal\xc3\xa0, hi incidiria una influ\xc3\xa8ncia occitana, que mant\xc3\xa9 el diftong, davant de l'evoluci\xc3\xb3 del catal\xc3\xa0, que el simplifica. En tractar-se d'un top\xc3\xb2nim derivat d'un antrop\xc3\xb2nim, es tractaria d'un vilatge que t\xc3\xa9 els seus or\xc3\xadgens en la colonitzaci\xc3\xb3 romana del territori.\n_START_SECTION_\nEl poble de Tauriny\xc3\xa0\n_START_PARAGRAPH_\nEl poble de Tauriny\xc3\xa0 es troba en una petita elevaci\xc3\xb3 a l'esquerra de la Lliter\xc3\xa0, molt a prop de l'extrem nord del seu terme comunal, que s'allargass\xc3\xa0 muntanya amunt pel Mass\xc3\xads del Canig\xc3\xb3 cap al sud-est. El nucli antic era una petita agrupaci\xc3\xb3 de cases que tenia l'esgl\xc3\xa9sia parroquial de Sant Fruit\xc3\xb3s de Tauriny\xc3\xa0 i el seu cementiri en el seu extrem sud-est i les cases repartides al llarg del cam\xc3\xad que resseguia la carena que separa la Lliter\xc3\xa0 (a llevant) del C\xc3\xb2rrec de Vall Panera (a ponent). Era, per tant, un poble allargassat, que no formava, com \xc3\xa9s el cas d'altres pobles dels entorns, un nucli tancat o una cellera. _NEWLINE_M\xc3\xa9s endavant es va formar un altre petit nucli m\xc3\xa9s al nord-oest, al voltant del Carrer Nou, a l'extrem nord del qual hi ha l'Escola i la Casa del Com\xc3\xba, actualment tots dos en el mateix edifici, at\xc3\xa8s que l'edifici municipal ocupa l'antiga escola de nens, mentre que l'escola actual \xc3\xa9s a l'antiga escola de nenes. M\xc3\xa9s modernament, des del darrer ter\xc3\xa7 del segle XX, Tauriny\xc3\xa0 s'ha est\xc3\xa8s al llarg de tot el costat oest del poble vell, en forma de cases unifamiliars envoltades de jardins i horts, en la zona m\xc3\xa9s planera d'un terme comunal de per si orogr\xc3\xa0ficament molt accidentat.\n_START_SECTION_\nCorts\n_START_PARAGRAPH_\nL'antic ve\xc3\xafnat de Corts \xc3\xa9s en el sector nord-oest del terme, tamb\xc3\xa9 al nord-oest del poble de Tauriny\xc3\xa0. En queda la coneguda com a Torre de Corts, l'esgl\xc3\xa9sia de Sant Valent\xc3\xad de Corts.\n_START_SECTION_\nLes Torres de Bercer\n_START_PARAGRAPH_\nTot i que s\xc3\xb3n actualment desaparegudes, les Torres de Bercer estan citades en documents que parlen de les afrontacions del monestir de Sant Miquel de Cuix\xc3\xa0. Eren a la dreta de la Lliter\xc3\xa0, al nord del terme comunal.\n_START_SECTION_\nLlaceres, o les Llaceres\n_START_PARAGRAPH_\nEn el contrafort nord-occidental del Roc Mosquit, entre 1.200 i 1.500 metres d'altitud, hi havia hagut el vilatge pastoral de Llaceres o les Llaceres. S'hi troba tot un conjunt de construccions de pedra seca relacionades amb el pastoreig: orris, com l'Orri d'en Ciscal o el del Clot d'en Baladre, parets per escalonar feixes on es conreava principalment vinya, per\xc3\xb2 tamb\xc3\xa9 pomeres, oliveres i altres arbres, cortals i barraques de pedra seca.\n_START_SECTION_\nEl Salver, o els Salvers\n_START_PARAGRAPH_\nAl sud del poble de Tauriny\xc3\xa0, a la Vall Panera, a l'esquerra del c\xc3\xb2rrec d'aquest nom, es troba el lloc del Salver, o els Salvers, on hi hagu\xc3\xa9 unes mines de ferro, de les quals hi romanen dos forns i dues tremuges, a m\xc3\xa9s de la mina de ferro, que s'han adequat perqu\xc3\xa8 el lloc pugui ser visitat.\n_START_SECTION_\nEls masos del terme\n_START_PARAGRAPH_\nEl terme de Tauriny\xc3\xa0 no t\xc3\xa9 pr\xc3\xa0cticament cap construcci\xc3\xb3 a\xc3\xafllada destinada a habitatge. Ara b\xc3\xa9, s\xc3\xad que s'hi troben la Barraca d'en Patert, les Barraques d'en Del\xc3\xb2s, el Cortal Acezat, dos Cortal Colom, el Cortal Feliu, el Cortal Nicolau, el Cortal Pardinella, el Cortal Sag\xc3\xa0s, el Mas de l'Artiga, el Mol\xc3\xad, el Mol\xc3\xad de Balaig, el Mol\xc3\xad de l'Entrada de Balaig, l'Orri de Balaig, l'Orri dels Cortalets, l'Orri d'en Ciscal, l'Orri d'en Coronell, l'Orri d'en Feliu, o de les Feixes d'en Manxina, dos Orris d'en Manuel, la Tr\xc3\xa9mie, el T\xc3\xbanel i la Usina. Tamb\xc3\xa9 es conserven les ru\xc3\xafnes del Barratge i dels Forns. Com a construccions religioses hi ha l'oratori de la Mare de D\xc3\xa9u i l'Oratori de Sant Valent\xc3\xad. A causa de pert\xc3\xa0nyer a la zona m\xc3\xa9s elevada del Mass\xc3\xads del Canig\xc3\xb3, a Tauriny\xc3\xa0 pertanyen la Casa Forestal de Balaig, el Refugi de la Ja\xc3\xa7a dels Cortalets, el Refugi o Xalet dels Cortalets i la Taula d'Orientaci\xc3\xb3 del Canig\xc3\xb3. Resten algunes mostres de les antigues mines de Tauriny\xc3\xa0: el Mener, o els Meners, el Mener de l'Or i els Meners, o Meners dels Salvers.\n_START_SECTION_\nCursos d'aigua\n_START_PARAGRAPH_\nLa Ribera de Tauriny\xc3\xa0, o Ribereta de Sant Miquel, o la Lliter\xc3\xa0, afluent de la Tet, \xc3\xa9s el principal curs d'aigua del terme. Entorn seu s'articula la resta d'elements fluvials. La Lliter\xc3\xa0 s'origina sota mateix i al nord-est del cim del Canig\xc3\xb3, des d'on davalla primer cap al nord i despr\xc3\xa9s decantant-se progressivament cap al nord-oest, i recull les aportacions de tot de canals (torrents pirinencs) i c\xc3\xb2rrecs: canals dels Cortalets, dels Belitres, de la Font de les Sordes, de les Sordes, del Davant del Prat, de Sant Joan, del Prat, de les Truges, de les Bigues, de Pontarrons, de l'Hort, de l'Avellanosa, o de la Balagosa, del Cabrer, Canal Verd, de Barejos, del Batlle, de la Cigalota, o de la Canaleta, de la Baga, de l'Escala de l'\xc3\x93s, dels Gr\xc3\xa8vols, de Carrer Blanc, dels Estellers, abans de Pere Oliva, de la Canaleta, de Pere Oliva, de la Lloera i del Ramat. M\xc3\xa9s al nord d'aquest darrer torrent, passat el Roc del Gripau, reben el nom de c\xc3\xb2rrecs: C\xc3\xb2rrec del Salt de l'Aigua, del Jual, del Mol\xc3\xad, d'en Marimont, dels Terrers i de Vall Panera, curs d'aigua de llarg recorregut en part paral\xc2\xb7lel a la Lliter\xc3\xa0, i que aporta els c\xc3\xb2rrecs del Clot del Baladre, del Quintar, de la Font del Rei, de les Planes, de Vall Forti\xc3\xa0, de l'Arbocer i de Corts, o Torrent dels Escorridors. Despr\xc3\xa9s del C\xc3\xb2rrec de Vall Panera, la Lliter\xc3\xa0 rep encara els c\xc3\xb2rrecs de la Torre de Corts, de Feixans i de la Coma dels Ocells. Finalment, el C\xc3\xb2rrec del Sol\xc3\xa0 de Corts s'origina a Tauriny\xc3\xa0 per\xc3\xb2 desemboca en la Lliter\xc3\xa0 dins del terme de Codalet, i a l'extrem nord de la comuna de Tauriny\xc3\xa0 neixen els c\xc3\xb2rrecs de les Artigues i de Corts (diferent de l'anterior), que davallen cap al terme de Ri\xc3\xa0 i Cirac, afluents del riu Merder.\n_START_SECTION_\nFonts\n_START_PARAGRAPH_\nEl terme de Tauriny\xc3\xa0 \xc3\xa9s ric en fonts; s'hi poden trobar les fonts de Flagells, de la Perdiu (font captada), de la Sauma, del Cadell, del Citralar, de l'Orriot, del Rei, dels Polls, d'en Feliu, d'en Lloris, d'en Matri\xc3\xa7a, d'en Terriss\xc3\xb3, de Sant Joan, de Sant Valent\xc3\xad i la Font Envoad.\n_START_SECTION_\nAltres\n_START_PARAGRAPH_\nCal destacar que en la breu zona plana del nord del terme, ran de la Lliter\xc3\xa0, hi ha el Rec de Boera, canal d'irrigaci\xc3\xb3. A prop del l\xc3\xadmit sud del terme hi ha la zona de l'Estanyol, amb petits estanys de muntanya. Prop i al sud del poble, a la llera de la Lliter\xc3\xa0 hi ha el Gorg d'en Blandinat.\n_START_SECTION_\nOrografia\n_START_PARAGRAPH_\nLes formes de relleu reflectides en la topon\xc3\xadmia de Tauriny\xc3\xa0 s\xc3\xb3n les seg\xc3\xbcents:\n_START_SECTION_\nBagues\n_START_PARAGRAPH_\nDues bagues que reben totes dues el nom de la Baga.\n_START_SECTION_\nBal\xc3\xa7os\n_START_PARAGRAPH_\nEls Baus, o el Bal\xc3\xa7, que donen nom al carrer principal del poble.\n_START_SECTION_\nBoscs\n_START_PARAGRAPH_\nBosc de Balaig i Bosc Negre.\n_START_SECTION_\nClots\n_START_PARAGRAPH_\nClot del Baladre, Clot dels Estanyola.\n_START_SECTION_\nColls\n_START_PARAGRAPH_\nColl de Clar\xc3\xa0, Coll de Fillols, Coll de les Voltes, Coll de Jual, Coll dels Cortalets, Coll de Milleres, Pas de les Truges, la Portella.\n_START_SECTION_\nComes\n_START_PARAGRAPH_\nComa dels Ocells.\n_START_SECTION_\nCostes\n_START_PARAGRAPH_\nLes Costes i les Costes de Sant Jaume.\n_START_SECTION_\nCoves\n_START_PARAGRAPH_\nCova del Mico.\n_START_SECTION_\nGeleres\n_START_PARAGRAPH_\nGelera del Canig\xc3\xb3.\n_START_SECTION_\nMuntanyes\n_START_PARAGRAPH_\nLa Castella, o Pic de la Castella, Pic Baix del Canig\xc3\xb3, Pic del Canig\xc3\xb3, Pic de les Anyelles, Pic dels Pradells, Pic Jofre, Puig Barbet, o d'Estavell, Roc Mosquit i la Socarrada, o Puig de la Socarrada.\n_START_SECTION_\nPlanes\n_START_PARAGRAPH_\nPla de la Gabriela, les Planes.\n_START_SECTION_\nRoques\n_START_PARAGRAPH_\nRoca d'en Caime, Roca Negra, Roca Traucada, Roc del Gripau, Roc del Ram, Roc dels Belitres, Roc Miquelet, o del Miquelet i Roc Peirer.\n_START_SECTION_\nSerres i serrats\n_START_PARAGRAPH_\nSerra de Feixans, Serra de les Anyelles, o Crestes del Barbet, la Serradeta, el Serrat i el Serrat dels Tres Termes.\n_START_SECTION_\nSolanes\n_START_PARAGRAPH_\nSol\xc3\xa0 de Corts i la Solana.\n_START_SECTION_\nValls\n_START_PARAGRAPH_\nVall, o Avetar, de Balaig, la Vallesa, Vall Forti\xc3\xa0 i Vall Panera.\n_START_SECTION_\nEl terme comunal\n_START_PARAGRAPH_\nLes partides i indrets espec\xc3\xadfics del terme de Tauriny\xc3\xa0 s\xc3\xb3n els seg\xc3\xbcents: les Alzines, l'Apotrecaria, l'Arbocer, l'Artiga Blava, l'Artiga Rosta, les Artigues, Balaig, la Barrera, Blats de la Cigalota, la Bo\xc3\xafga, la Bretxa Durier, el Cadiller, les Calces del Dimoni, Cam\xc3\xad, o Costes, de Fillols, Cam\xc3\xad dels Olius, Cam\xc3\xad Vell de la Muntanya, Camp d'en Matri\xc3\xa7a, Camp d'en Tirinari, Camp Teuler, Cap Rec, la Cascada, Cassanet, la Castanyereda, la Cigalota, Clau Major, la Closa de Dalt, les Closes, Clos Sant Joan, la Colomina d'Avall, les Colomines de Dalt, el Conc, els Cortalets, Corts, les Deveses, Entrada de Balaig, l'Era Vella, l'Escala de l'\xc3\x93s, les Esquerdes d'en Toni, l'Estanyol, els Estellers, les Estrilles, o les Trilles, la Falguerosa, Feixans de Baix, Feixans de Dalt, Feixes d'en Manxina, el Forn\xc3\xa0s, el Forn de la Cal\xc3\xa7, Frisells, la Ja\xc3\xa7a dels Cortalets, la Ja\xc3\xa7a d'en Blantinat, el Jual, Llaceres, o les Llaceres, la Llongadera, la Llosa, Lluc, el Mall del Pi, Martisalem, els Olius, l'Orri d'en Feliu, l'Orriot, la Pastissera, el Pou, el Pouador, el Prat, el Prat del Sagrist\xc3\xa0, la Pujada del Mol\xc3\xad, Querraig, el Quintar, el Ras dels Cortalets, el Riberal, el Riberal del Mol\xc3\xad, la Roda, el Salt del Citralar, el Salver, les Sordes, les Tartelles, les Tarteres, la Terra Roja, els Terrers, els Terrers Blancs, la Tinada, els Tres Avets, Vistes de la Mar i la Ximeneia.\n_START_SECTION_\nCarreteres\n_START_PARAGRAPH_\nUna sola carretera travessa el terme de Tauriny\xc3\xa0: la D - 27 (Prada - N - 116, a Serdiny\xc3\xa0), que uneix Tauriny\xc3\xa0 amb Codalet (3,4 quil\xc3\xb2metres) i Prada (4,1), cap al nord, i amb Fillols (2,6), Vernet (4,7), Saorra (7,6), Aitu\xc3\xa0 (9,8), Escar\xc3\xb3 (11,4), Joncet (13,8) i Serdiny\xc3\xa0 (15), cap al sud-oest. \xc3\x89s una carretera llarga i recargolada, perqu\xc3\xa8 est\xc3\xa0 recorrent tota l'estona els contraforts septentrionals del Mass\xc3\xads del Canig\xc3\xb3.\n_START_SECTION_\nTransport p\xc3\xbablic col\xc2\xb7lectiu\n_START_PARAGRAPH_\nTauriny\xc3\xa0 no t\xc3\xa9 cap servei de transport p\xc3\xbablic habitual. Com altres pobles petits, disposa del TAD (Transport a la demanda).\n_START_SECTION_\nEls camins del terme\n_START_PARAGRAPH_\nAlguns dels camins de Tauriny\xc3\xa0 enllacen aquest poble amb els ve\xc3\xafns: Cam\xc3\xad de Cirac, Cam\xc3\xad de Clar\xc3\xa0, Cam\xc3\xad Vell de Fillols, Cam\xc3\xad d'Estoer als Cortalets, Cam\xc3\xad Vell de Cirac als Meners, Cam\xc3\xad Vell de Prada a Fillols, o de Codalet a les Mines, Ruta de Clar\xc3\xa0, Ruta de Fillols i Ruta de Prada. Altres camins s\xc3\xb3n interns del terme de Tauriny\xc3\xa0: Cam\xc3\xad dels Cortalets, o de Balaig, Cam\xc3\xad de Feixans, Cam\xc3\xad de les Deveses, Cam\xc3\xad del Jual, Cam\xc3\xad de Llaceres, Cam\xc3\xad del Quintar, Cam\xc3\xad del Salver, Cam\xc3\xad de les Tarteres i Tira dels Meners. El fet de ser zona de muntanya molt fressada pels excursionistes fa que a Tauriny\xc3\xa0 hi hagi diverses rutes de muntanya: una part del Balc\xc3\xb3 del Canig\xc3\xb3, els camins de Gran Recorregut GR - 10 i GR - 36, el Cam\xc3\xad del Canig\xc3\xb3 pel Clot dels Estanyols, el Cam\xc3\xad del Canig\xc3\xb3, o Cam\xc3\xad dels Cortalets, i el Cam\xc3\xad del Canig\xc3\xb3, o Ruta Forestal dels Cortalets.\n_START_SECTION_\nActivitats econ\xc3\xb2miques\n_START_PARAGRAPH_\nAvui dia romanen actives a Tauriny\xc3\xa0 una quinzena d'explotacions agr\xc3\xadcoles, que treballen a penes una trentena d'hect\xc3\xa0rees productives. S'hi cullen pomes, peres, pr\xc3\xa9ssecs i albercocs, a m\xc3\xa9s d'una mica de vinya i hortalisses, tot en petites quantitats. Una mica m\xc3\xa9s extens \xc3\xa9s l'espai destinat a farratges i pastures (unes 20 ha), tot i que la cabana ramadera abra\xc3\xa7a una dotzena de caps de bov\xc3\xad i un centenar de cabres._NEWLINE_Les mines del Salver, que durant la primera meitat del segle XX foren importants per al poble, es van tancar el 1962, juntament amb les ve\xc3\xafnes mines de Fillols.\n_START_SECTION_\nEdat Mitjana\n_START_PARAGRAPH_\nEl lloc de Tauriny\xc3\xa0 est\xc3\xa0 documentat des de l'any 846 (Taurinianum), depenia majorit\xc3\xa0riament de Sant Andreu d'Eixalada, monestir des del qual es va fundar Sant Germ\xc3\xa0 de Cuix\xc3\xa0, antecedent immediat de Sant Miquel de Cuix\xc3\xa0. Al llarg de l'Edat Mitjana aquest domini es va confirmar diverses vegades.\n_START_SECTION_\nAdscripci\xc3\xb3 cantonal\n_START_PARAGRAPH_\nA les eleccions cantonals del 2015 Tauriny\xc3\xa0 ha estat incl\xc3\xb2s en el cant\xc3\xb3 n\xc3\xbamero 2, denominat El Canig\xc3\xb3, amb capitalitat al poble dels Banys d'Arles, de la comuna dels Banys i Palald\xc3\xa0. Est\xc3\xa0 format per les viles d'Arles, Prats de Moll\xc3\xb3 i la Presta, Sant Lloren\xc3\xa7 de Cerdans, del Vallespir, i Vin\xc3\xa7\xc3\xa0, del Rossell\xc3\xb3, i els pobles del Conflent de Castell de Vernet, Cornell\xc3\xa0 de Conflent, Espir\xc3\xa0 de Conflent, Estoer, Fillols, Finestret, Full\xc3\xa0, Glorianes, J\xc3\xb3c, Marqueixanes, Mentet, Pi de Conflent, Rigard\xc3\xa0, Rod\xc3\xa8s, Saorra, Tauriny\xc3\xa0, Vallest\xc3\xa0via, Vallmanya i Vernet, els del Rossell\xc3\xb3 de la Bastida, Bula d'Amunt, Bulaternera, Casafabre, Prunet i Bellpuig, Sant Mar\xc3\xa7al, Sant Miquel de Llotes, Tellet i Teul\xc3\xads, i els del Vallespir dels Banys i Palald\xc3\xa0, Cortsav\xc3\xad, Costoja, la Menera, Montbol\xc3\xb3, Montferrer, Reiners, Serrallonga i el Tec forma part del cant\xc3\xb3 n\xc3\xbamero 2, del Canig\xc3\xb3 (nova agrupaci\xc3\xb3 de comunes fruit de la reestructuraci\xc3\xb3 cantonal feta amb motiu de les eleccions cantonals i departamentals del 2015). S\xc3\xb3n conselleres per aquest cant\xc3\xb3 S\xc3\xa9gol\xc3\xa8ne Neuville i Alexandre Reynal, tots dos del Partit Socialista franc\xc3\xa8s.\n_START_SECTION_\nServeis comunals mancomunats\n_START_PARAGRAPH_\nTauriny\xc3\xa0 forma part de la Comunitat de comunes de Conflent - Canig\xc3\xb3, amb capitalitat a Prada, juntament amb Prada, Arbo\xc3\xa7ols, Campome, Camposs\xc3\xad, Canavelles, Castell de Vernet, Catll\xc3\xa0, Clar\xc3\xa0 i Villerac, Codalet, Conat, Cornell\xc3\xa0 de Conflent, Escar\xc3\xb3, Espir\xc3\xa0 de Conflent, Estoer, Eus, Finestret, Fillols, Fontpedrosa, Full\xc3\xa0, J\xc3\xb3c, J\xc3\xbajols, Marqueixanes, els Masos, Mentet, Molig, Mosset, Noedes, Nyer, Oleta i \xc3\x88vol, Orbany\xc3\xa0, Orell\xc3\xa0, Pi de Conflent, Ri\xc3\xa0 i Cirac, Rigard\xc3\xa0, Saorra, Serdiny\xc3\xa0, Soanyes, Sorni\xc3\xa0, Tarerac, To\xc3\xa8s i Entrevalls, Trevillac, Vallest\xc3\xa0via, Vallmanya, Vernet, Vilafranca de Conflent i Vin\xc3\xa7\xc3\xa0.\n_START_SECTION_\nEnsenyament i Cultura\n_START_PARAGRAPH_\nA Tauriny\xc3\xa0 hi ha una escola per als ensenyaments maternal i primari, amb les dues seccions distribu\xc3\xafdes en una aula cadascuna dins del mateix recinte escolar. Per a nivells d'ensenyament superior, els joves i adolescents de Tauriny\xc3\xa0 poden assistir als col\xc2\xb7legis de Arles, Illa on Prada, per a la secund\xc3\xa0ria, o els liceus de Prada per al batxillerat._NEWLINE_A Tauriny\xc3\xa0 hi ha dues associacions culturals actives: Taurinyamuse, que s'ocupa de la promoci\xc3\xb3 d'actes festius locals, i La perrucherie, associaci\xc3\xb3 amb finalitats culturals i econ\xc3\xb2miques. Cal destacar que Tauriny\xc3\xa0 est\xc3\xa0 ben prove\xc3\xaft de locals municipals, amb una sala de festes prou gran, per al volum del poble, i un escenari a l'aire lliure, davant per davant de la sala de festes, apte per a espectacles estiuencs."